b'\n_START_ARTICLE_\nDimitar Berbatov\n_START_SECTION_\nKlubbkarriere\n_START_PARAGRAPH_\nBerbatov gjorde seg bemerket i Bayer Leverkusen, men det var f\xc3\xb8rst i 2006 han fikk sitt store gjennombrudd. Sommeren 2006 ble Berbatov kj\xc3\xb8pt av Tottenham for \xc2\xa310,9 millioner, og kom p\xc3\xa5 \xc3\xa5rets lag i sin f\xc3\xb8rste sesong i Premier League \xe2\x80\x93 en meget sterk prestasjon av en utenlandsk nykommer. Sammen med Robbie Keane formet han et d\xc3\xb8delig spisspar, og han ble raskt en favoritt blant Tottenham-fansen. Det skulle ogs\xc3\xa5 vise seg at Alex Ferguson og Manchester United holdt et godt \xc3\xb8ye med spissen._NEWLINE_Berbatovs ankomst til Old Trafford var alt annet enn knirkefri. Tottenham nektet lenge \xc3\xa5 selge bulgareren, da de mente United kom med et bud som ikke samsvarte med deres forventninger. Siste dag av sommerovergangsvinduet i 2008 kom nemlig sjokkbeskjeden for alle United-fans: Tottenham hadde godtatt et bud fra Manchester City. Dette ble en meget lang natt for United-fansen, men bare noen f\xc3\xa5 minutter f\xc3\xb8r overgansgsvinduet stengte ble det imidlertid klart at Tottenham godtok Manchester United sitt utvidete bud p\xc3\xa5 \xc2\xa330 millioner. Dette budet inkluderte en utl\xc3\xa5nsavtale p\xc3\xa5 Uniteds stortalent Fraizer Campbell._NEWLINE_For 2008 ble Dimitar Berbatov k\xc3\xa5ret til \xc3\x85rets Spiller i Bulgaria. Dette er femte gangen Berbatov har blitt k\xc3\xa5ret til \xc3\xa5rets spiller, og deler denne rekorden med legenden Hristo Stoitsjkov._NEWLINE_Den 27. november 2010 ble Berbatov den f\xc3\xb8rste ikke-britiske spilleren som evnet \xc3\xa5 score fem m\xc3\xa5l i en Premier League-kamp, i 7\xe2\x80\x931-seieren over Blackburn Rovers FC p\xc3\xa5 Old Trafford i den 15. runden av Premier League._NEWLINE_I sesongen 2010/2011 ble Dimitar Berbatov toppscorer i FA Premier League._NEWLINE_Den 31. januar 2014 meldte han overgang fra Fulham til AS Monaco FC, hvor han skrev under p\xc3\xa5 en ett\xc3\xa5rskontrakt. Etter \xc3\xa5 ha v\xc3\xa6rt kontraktl\xc3\xb8s sommeren 2015 meldte Berbatov den 2. september 2015 overgang til den greske klubben PAOK, hvor han skrev under p\xc3\xa5 en ett\xc3\xa5rig avtale.'